CELEX: 32022R0230
Language: hr
Date: 2022-02-18 00:00:00
Title: Provedbena uredba Komisije (EU) 2022/230 оd 18. veljače 2022. o izmjeni Provedbene uredbe (EU) 2018/2019 u pogledu bilja za sadnju vrsta Corylus avellana L. i Corylus colurna L. podrijetlom iz Srbije

21.2.2022   
               
               
                  HR
               
               
                  Službeni list Europske unije
               
               
                  L 39/11
               
            
         PROVEDBENA UREDBA KOMISIJE (EU) 2022/230
         оd 18. veljače 2022.
         o izmjeni Provedbene uredbe (EU) 2018/2019 u pogledu bilja za sadnju vrsta Corylus avellana L. i Corylus colurna L. podrijetlom iz Srbije
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 42. stavak 4. prvi podstavak,
         budući da:
         
                     (1)
                  
                  
                     Provedbenom uredbom Komisije (EU) 2018/2019 (2) utvrđen je popis visokorizičnog bilja, biljnih proizvoda i drugih predmeta na temelju preliminarne procjene rizika.
                  
               
                     (2)
                  
                  
                     Provedbenom uredbom Komisije (EU) 2018/2018 (3) utvrđena su posebna pravila o postupku koji treba slijediti kako bi se provela procjena rizika povezanog s tim visokorizičnim biljem, biljnim proizvodima i drugim predmetima u smislu članka 42. stavka 4. Uredbe (EU) 2016/2031.
                  
               
                     (3)
                  
                  
                     Nakon preliminarne procjene rizika, 34 roda i jedna vrsta bilja za sadnju podrijetlom iz svih trećih zemalja uvršteni su u Prilog Provedbenoj uredbi (EU) 2018/2019 kao visokorizično bilje, uključujući rod Corylus L.
                  
               
                     (4)
                  
                  
                     Srbija je 29. svibnja 2020. Komisiji podnijela zahtjev za izvoz u Uniju jednogodišnjih do trogodišnjih biljaka golog korijena za sadnju vrste Corylus avellana L. i Corylus avellana L. cijepljenih na vrstu Corylus colurna L. te dvogodišnjih biljaka za sadnju vrste Corylus avellana L. s uzgojnim supstratom, koje su u stanju mirovanja i bez listova. Zahtjev je potkrijepljen odgovarajućom tehničkom dokumentacijom.
                  
               
                     (5)
                  
                  
                     Europska agencija za sigurnost hrane („Agencija”) donijela je 25. ožujka 2021. znanstveno mišljenje o procjeni rizika robe za bilje za sadnju vrsta Corylus avellana i Corylus colurna iz Srbije (4). Agencija je utvrdila fitoplazmu zlatnog žutila vinove loze kao štetni organizam relevantan za to bilje za sadnju. Taj je štetni organizam uvršten na popis u dijelu B odjeljku F Priloga II. Provedbenoj uredbi Komisije (EU) 2019/2072 (5) kao karantenski štetni organizam Unije za koji je poznato da se javlja na području Unije.
                  
               
                     (6)
                  
                  
                     Na temelju tog mišljenja Komisija smatra da je fitosanitarni rizik od unošenja u Uniju bilja za sadnju vrsta Corylus avellana L. i Corylus colurna L. podrijetlom iz Srbije prihvatljiv pod uvjetom da su ispunjeni odgovarajući posebni uvozni zahtjevi utvrđeni u Prilogu VII. Provedbenoj uredbi (EU) 2019/2072. Ovo razmatranje odnosi se na sve bilje tih vrsta namijenjeno sadnji, bez obzira na njegovu dob ili je li golog korijena, u stanju mirovanja ili bez listova.
                  
               
                     (7)
                  
                  
                     Stoga se to bilje za sadnju više ne bi trebalo smatrati visokorizičnim biljem. Prilog Provedbenoj uredbi (EU) 2018/2019 trebalo bi stoga na odgovarajući način izmijeniti.
                  
               
                     (8)
                  
                  
                     Radi ispunjavanja obveza Unije koje proizlaze iz Sporazuma Svjetske trgovinske organizacije o primjeni sanitarnih i fitosanitarnih mjera (6), s uvozom te robe trebalo bi se nastaviti u što kraćem roku. Stoga bi ova Uredba trebala stupiti na snagu trećeg dana od dana njezine objave.
                  
               
                     (9)
                  
                  
                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Izmjena Provedbene uredbe (EU) 2018/2019
            Prilog Provedbenoj uredbi (EU) 2018/2019 mijenja se u skladu s Prilogom ovoj Uredbi.
         
         
            Članak 2.
            Stupanje na snagu
            Ova Uredba stupa na snagu trećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 18. veljače 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 317, 23.11.2016., str. 4.
         
         
            (2)  Provedbena uredba Komisije (EU) 2018/2019 оd 18. prosinca 2018. o utvrđivanju privremenog popisa visokorizičnog bilja, biljnih proizvoda ili drugih predmeta u smislu članka 42. Uredbe (EU) 2016/2031 te popisa bilja za koje nije obvezan fitosanitarni certifikat za unos u Uniju u smislu članka 73. te uredbe (SL L 323, 19.12.2018., str. 10.).
         
            (3)  Provedbena uredba Komisije (EU) 2018/2018 оd 18. prosinca 2018. o utvrđivanju posebnih pravila u vezi s postupkom koji treba slijediti kako bi se provela procjena rizika visokorizičnog bilja, biljnih proizvoda i drugih predmeta u smislu članka 42. stavka 1. Uredbe (EU) 2016/2031 Europskog parlamenta i Vijeća (SL L 323, 19.12.2018., str. 7.).
         
            (4)  Odbor PLH EFSA-e (Odbor EFSA-e za zdravlje bilja), 2021. Znanstveno mišljenje o procjeni rizika robe za bilje vrsta Corylus avellana i Corylus colurna iz Srbije. EFSA Journal 2021.;19(5):6571, str. 55. https://doi.org/10.2903/j.efsa.2021.6571.
         
            (5)  Provedbena uredba Komisije (EU) 2019/2072 оd 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).
         
            (6)  The World Trade Organization Agreement on the Application of Sanitary and Phytosanitary Measures (SPS Agreement) (Sporazum Svjetske trgovinske organizacije o primjeni sanitarnih i fitosanitarnih mjera), https://www.wto.org/english/tratop_e/sps_e/spsagr_e.htm.
      
      
         
            PRILOG
            U tablici u točki 1. Priloga Provedbenoj uredbi (EU) 2018/2019, u drugom stupcu „Opis”, unos za „Corylus L.” zamjenjuje se sljedećim:
            
               „Corylus L., osim bilja za sadnju vrste Corylus avellana L. ili Corylus colurna L. podrijetlom iz Srbije”.